Κοτόπουλο κοκκινιστό με κανέλα και μπαχάρι
Κλασικό και αγαπημένο μαγειρευτό φαγητό με φρέσκια ντομάτα. Συνοδεύουμε με αμπελοφάσουλα σαλάτα και τραγανές αραβικές πίτες.
1 κοτόπουλο, περίπου 1.600 γρ., κατά προτίμηση βιολογικό ή ελευθέρας βοσκής, με ή χωρίς την πέτσα, κομμένο σε 8 - 10 κομμάτια, 80 ml ελαιόλαδο, 3 μέτρια κρεμμύδια, σε ψιλά καρέ, 2 σκελίδες σκόρδο, σε ψιλά καρέ (ή όσο σκόρδο θέλουμε), 1.200 γρ. φρέσκες, ώριμες ντομάτες, ξεφλουδισμένες, σε μικρά καρέ, 1 φύλλο δάφνης, 1 κουτ. γλυκού μπαχάρι, σε σκόνη, 1/2 κουτ. γλυκού μοσχοκάρυδο, σε σκόνη, 1/4 κουτ. γλυκού κανέλα, σε σκόνη, αλάτι, φρεσκοτριμμένο πιπέρι
Για να φτιάξουμε το κοτόπουλο κοκκινιστό με κανέλα και μπαχάρι, ξεκινάμε ζεσταίνοντας το λάδι σε μια ρηχή και φαρδιά κατσαρόλα σε δυνατή φωτιά και σοτάρουμε τα κομμάτια κοτόπουλου για περίπου 4 - 5 λεπτά ή μέχρι να ροδίσουν απ’ όλες τις πλευρές. Τα βγάζουμε σε μια πιατέλα.Στην ίδια κατσαρόλα και στο ίδιο λάδι σοτάρουμε το κρεμμύδι για περίπου 3 λεπτά, μέχρι να μαλακώσει λίγο. Προσθέτουμε το σκόρδο, την ντομάτα, τη δάφνη, το κοτόπουλο, τα μπαχαρικά, αλάτι, πιπέρι και 200 ml νερό και ανακατεύουμε απαλά, μέχρι η σάλτσα να αρχίσει να κοχλάζει. Τότε, χαμηλώνουμε τη φωτιά, σκεπάζουμε με το καπάκι και μαγειρεύουμε για περίπου 40 - 45 λεπτά, μέχρι να μαλακώσει το κοτόπουλο και να «δέσει» η σάλτσα.Συνοδεύουμε το κοτόπουλο με αμπελοφάσουλα σαλάτα με δυόσμο και τραγανές αραβικές πίτες.
Κοτόπουλο,Ντομάτα